CELEX: 32018D1920
Language: lt
Date: 2018-12-04 00:00:00
Title: 2018 m. gruodžio 4 d. Tarybos įgyvendinimo sprendimas (ES) 2018/1920, kuriuo iš dalies keičiamas Įgyvendinimo sprendimas 2010/99/ES leisti Lietuvos Respublikai toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

7.12.2018   
               
               
                  LT
               
               
                  Europos Sąjungos oficialusis leidinys
               
               
                  L 311/34
               
            
         TARYBOS ĮGYVENDINIMO SPRENDIMAS (ES) 2018/1920
         2018 m. gruodžio 4 d.
         kuriuo iš dalies keičiamas Įgyvendinimo sprendimas 2010/99/ES leisti Lietuvos Respublikai toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2006 m. gegužės 15 d. Tarybos sprendimu 2006/388/EB (2) Lietuvai leista taikyti priemonę, kuria nukrypstama nuo Direktyvos 77/388/EEB (3) 21 straipsnio ir nustatoma, kad apmokestinamasis asmuo, kuriam tam tikrais atvejais yra tiekiamos prekės arba teikiamos paslaugos, būtų asmuo, privalantis sumokėti pridėtinės vertės mokestį (PVM);
                  
               
                     (2)
                  
                  
                     nukrypstant nuo Direktyvos 2006/112/EB 193 straipsnio, Tarybos įgyvendinimo sprendimu 2010/99/ES (4) Lietuvai dar kartą leista iki 2012 m. gruodžio 31 d. taikyti specialią priemonę, kuria ir toliau nustatoma, kad prievolė sumokėti PVM tenka apmokestinamajam asmeniui, kuriam tiekiamos prekės ir teikiamos paslaugos, toliau nurodytais atvejais: kai prekes tiekia ir paslaugas teikia apmokestinamasis asmuo, kurio atžvilgiu pradėta teisminė bankroto arba restruktūrizavimo procedūra, ir kai tiekiama mediena (toliau – speciali priemonė). Leidimo taikyti specialią priemonę galiojimas vėliau pratęstas iki 2015 m. gruodžio 31 d. Tarybos įgyvendinimo sprendimu 2012/704/ES (5) ir iki 2018 m. gruodžio 31 d. – Tarybos įgyvendinimo sprendimu (ES) 2015/2395 (6);
                  
               
                     (3)
                  
                  
                     raštu (jį Komisija užregistravo 2018 m. balandžio 27 d.) Lietuva paprašė leisti toliau taikyti specialią priemonę. Raštu (jį Komisija užregistravo 2018 m. liepos 23 d.) Lietuva Komisijai pateikė specialios priemonės taikymo ataskaitą, kurios reikalaujama Įgyvendinimo sprendimo 2010/99/ES 2 straipsnio trečioje dalyje;
                  
               
                     (4)
                  
                  
                     vadovaudamasi Direktyvos 2006/112/EB 395 straipsnio 2 dalies antra pastraipa, 2018 m. rugpjūčio 16 d. raštais apie Lietuvos prašymą Komisija pranešė kitoms valstybėms narėms (Ispanija ir Kipras informuoti 2018 m. rugpjūčio 17 d. raštais). 2018 m. rugpjūčio 20 d. raštu Komisija pranešė Lietuvai, kad ji turi visą prašymui įvertinti būtiną informaciją;
                  
               
                     (5)
                  
                  
                     dažnai apmokestinamieji asmenys, kurių atžvilgiu pradėtos bankroto arba restruktūrizavimo procedūros, dėl finansinių sunkumų negali sumokėti sąskaitose faktūrose nurodyto PVM, apskaičiuoto už jų tiekiamas prekes ir teikiamas paslaugas. Be to, Lietuvos medienos rinkoje susiduriama su problemomis dėl rinkos pobūdžio ir joje veikiančių įmonių. Rinkoje dominuoja mažos vietinės bendrovės, dažni perpardavėjai ir tarpininkai, kuriuos mokesčių administratoriui yra sunku kontroliuoti. Dažniausiai mokesčiai nuslepiami tokiu būdu: įmonė išrašo sąskaitą faktūrą už prekes ir nesumokėjusi mokesčio dingsta, tačiau palieka klientui galiojančią sąskaitą faktūrą, suteikiančią teisę jam atskaityti mokestį. Lietuvos teigimu, ši specialiosios priemonės taikymą pateisinusi padėtis tebėra nepakitusi. Lietuvos mokesčių administratoriaus atlikti tyrimai ir analizė, susiję su specialios priemonės taikymu, parodė, kad ji padeda veiksmingai užkirsti kelią sukčiavimui PVM, kai kalbama apie apmokestinamuosius asmenis, kurių atžvilgiu pradėtos bankroto arba restruktūrizavimo procedūros, ir apie medienos sandorius;
                  
               
                     (6)
                  
                  
                     todėl Lietuvai turėtų būti leidžiama dar vieną ribotą laikotarpį – iki 2021 m. gruodžio 31 d. – taikyti specialią priemonę;
                  
               
                     (7)
                  
                  
                     nukrypti leidžiančią nuostatą paprastai leidžiama taikyti ribotą laiką, kad būtų galima įvertinti, ar atitinkamos specialios priemonės yra tinkamos ir veiksmingos. Nukrypti leidžiančios nuostatos suteikia valstybėms narėms laiko iki atitinkamų specialiųjų priemonių galiojimo pabaigos nustatyti kitas įprastas problemos sprendimo priemones ir tuomet nebereikia pratęsti nukrypti leidžiančios nuostatos galiojimo. Nukrypti leidžianti nuostata, kuri sudaro sąlygas taikyti atvirkštinio apmokestinimo mechanizmą, yra išskirtinai taikoma tik konkrečioms sritims, kuriose linkstama sukčiauti, ir tik kraštutiniu atveju. Todėl Lietuva kitas įprastas priemones, skirtas kovoti su tolesniu sukčiavimo PVM plitimu tais atvejais, kai apmokestinamųjų asmenų atžvilgiu pradėtos bankroto arba restruktūrizavimo procedūros ir medienos tiekimo atveju, turėtų įgyvendinti iki šios specialios nuostatos galiojimo pabaigos ir dėl to tokių prekių tiekimo ir paslaugų teikimo atžvilgiu jai nebereikėtų nukrypti nuo Direktyvos 2006/112/EB 193 straipsnio;
                  
               
                     (8)
                  
                  
                     speciali priemonė neturės neigiamo poveikio Sąjungos nuosaviems ištekliams, kuriuos sudaro surenkamas PVM;
                  
               
                     (9)
                  
                  
                     todėl Įgyvendinimo sprendimas 2010/99/ES turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo 2010/99/ES 2 straipsnio 2 dalyje pakeičiamas taip:
            
               „Jis taikomas iki 2021 m. gruodžio 31 d.“
            
         
         
            2 straipsnis
            Šis sprendimas įsigalioja pranešimo apie jį dieną.
            Jis taikomas nuo 2019 m. sausio 1 d.
         
         
            3 straipsnis
            Šis sprendimas skirtas Lietuvos Respublikai.
         
         
            Priimta Briuselyje 2018 m. gruodžio 4 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL L 347, 2006 12 11, p. 1.
         
            (2)  2006 m. gegužės 15 d. Tarybos sprendimas 2006/388/EB, leidžiantis Lietuvos Respublikai taikyti priemonę, nukrypstančią nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 21 straipsnio (OL L 150, 2006 6 3, p. 13).
         
            (3)  1977 m. gegužės 17 d. Šeštoji Tarybos direktyva 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas (OL L 145, 1977 6 13, p. 1).
         
            (4)  2010 m. vasario 16 d. Tarybos įgyvendinimo sprendimas 2010/99/ES leisti Lietuvos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 45, 2010 2 20, p. 10).
         
            (5)  2012 m. lapkričio 13 d. Tarybos įgyvendinimo sprendimas 2012/704/ES, kuriuo iš dalies keičiamas Įgyvendinimo sprendimas 2010/99/ES leisti Lietuvos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 319, 2012 11 16, p. 7).
         
            (6)  2015 m. gruodžio 10 d. Tarybos įgyvendinimo sprendimas (ES) 2015/2395, kuriuo iš dalies keičiamas Įgyvendinimo sprendimas 2010/99/ES leisti Lietuvos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 332, 2015 12 18, p. 140).